На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Службени лист АПВ“ бр. 14/15 и 10/17) и члана 16. став 2. Покрајинске скупштинске одлуке о покрајинској управи („Службени лист АПВ“ бр. 37/14, 54/14-др. Одлука, 37/16, 29/2017, 24/2019, 66/2020 и 38/2021 ) покрајински секретар за образовање, прописе, управу и националне мањине - националне заједнице, д о н о с и

ПРАВИЛНИК О ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ, НАЦИОНАЛНЕ МАЊИНЕ- НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ МОДЕРНИЗАЦИЈЕ ИНФРАСТРУКТРЕ ПРЕДШКОЛСКИХ УСТАНОВА НА ТЕРИТОРИЈИ АП ВОЈВОДИНЕ

Члан 1.

Овим правилником се уређује начин, услови и критеријуми доделе буџетских средстава јединицама локалне самоуправе на територији АП Војводине за финансирање и суфинансирање модернизације инфраструктуре предшколских установа на територији АП Војводине у складу са апропријацијама одобреним одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу и националне мањине - националне заједнице (у даљем тексту: Секретаријат).

Под модернизацијом инфраструктуре предшколских установа на територији АП Војводине у смислу овог правилника подразумева се изградња и доградња, реконструкција, адаптација, санација, инвестиционо одржавање објеката, текуће одржавање зграда и објеката, прибављање техничке документације и набавка опреме.

Члан 2.

Право на доделу средстава за намене из члана 1. имају јединице локалне самоуправе на територији АП Војводине.

 **Члан 3.**

Додела средстава за финансирање и суфинансирање за намене из члана 1. врши се путем конкурса који Секретаријат расписује најмање једном годишње, у складу са финансијским планом Секретаријата.

Конкурс се може расписати за одређену намену, више намена или све намене из члана 1. став 2, што се утврђује конкурсом.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

Члан 4.

Конкурс се објављује на званичној интернет страници Секретаријата, у "Службеном листу Аутономне покрајине Војводине" и у једном од јавних гласила, које покрива целу територију АП Војводине.

Конкурс се може објавити и на језицима националних мањина-националних заједница који су у службеној употреби у раду органа АП Војводине.

Члан 5.

Пријава на конкурс се подноси на јединственом обрасцу који се објављује на интернет страници Секретаријата у року који по правилу не може бити краћи од 15 дана од дана објављивања конкурса.

Секретаријат задржава право да од подносиоца пријаве, по потреби, затражи додатну документацију и информације.

**Члан 6.**

Покрајински секретар надлежан за послове образовања (у даљем тексту: покрајински секретар) образује Комисију за спровођење конкурса (у даљем тексту: Комисија).

Чланови Комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (изјава о непостојању сукоба интереса).

Сукоб интереса постоји ако су члан комисије или чланови његове породице (брачни или ванбрачни друг, дете или родитељ) запослени или чланови органа корисника који учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан комисије потписује изјаву пре предузимања прве радње у вези са конкурсом.

 У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

Комисија разматра поднете пријаве на конкурс.

Комисија утврђује испуњеност прописаних услова на конкурсу.

Након разматрања поднетих пријава на конкурс, Комисија сачињава предлог расподеле средстава и доставља га покрајинском секретару.

Члан 7.

Комисија неће разматрати:

* непотпуне пријаве;
* неблаговремене пријаве (пријаве послате након рока који је означен као последњи дан конкурса);
* недопуштене пријаве (пријаве поднете од стране неовлашћених лица и субјеката који нису предвиђени конкурсом);
* пријаве које се не односе на конкурсом предвиђене намене;
* пријаве корисника који у претходној календарској години нису оправдали средства додељена из буџета Аутономне покрајине Војводине кроз финансијске и наративне извештаје.

Члан 8.

Критеријуми за оцену пријава су:

1. Значај реализације пројекта у односу на безбедност деце, васпитача и запослених који користе објекте
2. Значај реализације пројекта у односу на обезбеђивање квалитетних услова за боравак и васпитно – образовни рад
3. Финансијска оправданост пројекта
4. Одрживост пројекта
5. Активности које су предузете у циљу реализације пројекта
6. Обезбеђени извори средстава за реализацију пројекта

Члан 9.

Покрајински секретар разматра предлог Комисије и одлучује о расподели средстава корисницима решењем.

У решењу из става 1. овог члана наводе се подносиоци пријава којима су одобрена средства (у даљем тексту: корисник) и намена одобрених средстава.

Решење из става 1. овог члана јесте коначно.

Резултати конкурса се објављују на интернет страници Секретаријата.

Члан 10.

Обавезу доделе средстава Секретаријат преузима на основу уговора, у смислу закона којим се уређује буџетски систем.

Члан 11.

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, са припадајућом документацијом коју су оверила одговорна лица.

Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

Члан 12.

Даном ступања на снагу овог правилника престаје да важи Правилник о додели буџетских средстава Покрајинског секретаријата за образовање, прописе, управу и националне мањине-националне заједнице за финансирање и суфинансирање модернизације инфраструктуре предшколских установа на територији Аутономне покрајине Војводине („Сл.лист“ број 14/17)

Члан 13.

Овај правилник ступа на снагу даном објављивања у "Службеном листу Аутономне покрајине Војводине", а биће постављен и на званичној интернет страници Покрајинског секретаријата за образовање, прописе, управу и националне мањине националне заједнице.

Број: 128-454-7/2023-04

Нови Сад, 13. фебруар 2023. године

 ПОКРАЈИНСКИ СЕКРЕТАР

 Szakállas Zsolt

 (Жолт Сакалаш)